Alexi Laiho

**Alexi ”Wildchild” Laiho** (oik. **Markku Uula Aleksi Laiho**; 8. huhtikuuta 1979 Espoo – 29. joulukuuta 2020 Helsinki) oli laulaja-kitaristi ja Children of Bodom -yhtyeen perustajajäsen. 

Laiho oli ensimmäinen suomalainen kitaristi, josta on tehty artikkeli arvostettuun *[[Guitar World]]* -lehteen. Laiho myös valittiin *Guitar World* -lehden vuoden 2009 lukijaäänestyksessä parhaaksi metallikitaristiksi. Samassa äänestyksessä taakse jäivät muun muassa Kirk Hammett, Slash ja Zakk Wylde. Myös *[[Soundi]]*-lehti listasi Laihon parhaaksi soolo- ja metallikitaristiksi. Vuonna 2011 Laiho voitti maailman parhaan metallikitaristin tittelin brittiläisen ''Total Guitar'' -lehden lukijaäänestyksessä

Laiho käytti ESP:n kitaroita. ESP valmistaa myös Laihon mukaan nimettyä kitaramallia *ESP Alexi Laiho*. Children of Bodomin neljällä ensimmäisellä levyllä Laiho käytti Jackson-merkkisiä kitaroita.

Laihosta ilmestyi vuonna 2019 Petri Silaksen kirjoittama ja Johnny Knigan julkaisema elämäkertakirja *[[Kitara, kaaos & kontrolli]]*.

## Lapsuus ja nuoruus
Alexi Laiho syntyi Espoossa huhtikuussa 1979. Laihon perheeseen kuuluivat hänen lisäkseen isosisko, isä Heikki ja äiti Kristiina. Laihon varhaislapsuuden aikana perhe muutti usein: viisivuotiaana Laiho oli ehtinyt asua jo neljässä eri osoitteessa. Ala-asteelta yläasteelle Laiho oli melko epäsosiaalinen lapsi. Hän joutui puhutteluihin ja jälki-istuntoihin esimerkiksi töhrittyään kuvaamataidontunneilla muiden oppilaiden piirroksia.

Laiho aloitti viulun soittamisen seitsemänvuotiaana osittain sen vuoksi, että hänen molemmat vanhempansa harrastivat musiikkia. Viulu korvautui kuitenkin kitaralla, kun Laiho käänsi viulunsa kitaran asentoon ja rämpytti sitä. Hänen ensimmäisen sähkökitaransa oli Tokai Stratocaster, jonka hän sai 11-vuotiaana. Heavy metalin Laiho löysi isosiskonsa kaseteilta, joissa oli Dingon seurana muun muassa Poisonin, Kissin ja W.A.S.P:n musiikkia. Myöhemmin mukaan tulivat Sepultura, Stone, Pantera ja Megadeth, jotka johtivat Laihon black- ja death metal -yhtyeiden luo ja tietyssä vaiheessa hän ei kuunnellut mitään muuta kuin rajuinta mahdollista black ja death metalia.

Musiikillista koulutustaan Laiho jatkoi Oulunkylän Pop & Jazz Konservatoriossa, jossa hän soitti T.O.L.K.-nimisessä yhtyeessä. Sivuinstrumenttina hänellä oli piano. Vaikka Laihosta tuntuikin toisinaan turhauttavalta soittaa tiettyjä opeteltavia kappaleita, hän oli kuitenkin käsittänyt Steve Vain *[[Passion and Warfare]]n* kuultuaan, ettei kitaran soittamisessa voi edetä kovin pitkälle pelkän itseopiskelun kautta. 

Laiho lopetti opiskelun peruskoulun jälkeen ja keskittyi soittamiseen. Soiton ohessa hän teki sekalaisia pikkutöitä kuten puhelinmyyntiä ja työskenteli yrityksissä, jotka järjestivät erilaisia festivaaleja.

## Ura
### Children of Bodom
Vuonna 1993 kitaristi Aleksi Laiho ja rumpali Jaska Raatikainen perustivat yhtyeen nimeltä IneartheD, joka myöhemmin sai nimekseen Children of Bodom.

Children of Bodom soitti ensimmäisen keikkansa Helsingin Lepakossa 31. lokakuuta 1997 toimien norjalaisen sinfonista black metallia soittavan Dimmu Borgirin lämmittelijänä.

Children of Bodom soitti vuoden 2008 Metal Hammer Golden Gods Awardsissa, jossa Laiho palkittiin "Best Shredder" -palkinnolla.  

Vuoden 2019 marraskuussa Children of Bodom ilmoitti lopettavansa yli 20-vuotisen uransa Hexed-kiertueen viimeisten keikkojen jälkeen.

Children of Bodom soitti viimeisen keikkansa 15. joulukuuta 2019 Helsingin jäähallissa. 

Laiho soitti ja lauloi yhtyeessä sen lopettamiseen asti vuoteen 2019, jona aikana se oli ehtinyt julkaista kymmenen studioalbumia ja nousta yhdeksi Suomen kansainvälisesti menestyneimmistä yhtyeistä.

### Bodom After Midnight
Children of Bodomin jälkeen Laiho ja Daniel Freyberg jatkoivat uusien soittajien kanssa Bodom After Midnight -yhtyeessä. Kokoonpano ehti kuitenkin levyttää vain kolme kappaletta ennen Laihon kuolemaa. Bodom After Midnightissa soitti Laihon ja Freybergin lisäksi rummuissa Waltteri Väyrynen ja bassossa Mitja Toivonen. Bodom After Midnightin ensimmäisen konsertin oli määrä olla huhtikuussa 2020 Helsingin Tavastialla, ja kesällä 2020 yhtyeellä olisi ollut kolme festivaaliesiintymistä, mutta tapahtumat peruuntuivat koronaviruspandemian vuoksi. Yhtye pääsi lopulta tekemään ensiesiintymisensä Seinäjoen Rytmikorjaamolla 23. lokakuuta 2020, ja seuraavana kahtena iltana yhtye soitti Tavastialla. Yhtye esitti konserteissaan Children of Bodomin tuotantoa. Yhtyeen ainoaksi julkaisuksi jäänyt *[[Paint the Sky with Blood]]* -EP julkaistiin Laihon kuoleman jälkeen, 23. huhtikuuta 2021. Daniel Freyberg kertoi huhtikuussa 2021, ettei yhtye jatka ilman Laihoa.

### Sinergy
Laiho soitti kitaraa ja sävelsi pääosan kappaleista vuosina 1997-2006 toiminnassa olleessa suomalaisessa power metallia ja heavy metallia soittaneessa 
Sinergy-yhtyeessä, joka julkaisi kolme kokopitkää studioalbumia. Sinergyn neljännen albumin oli tarkoitus tulla vuonna 2005, mutta albumia ei saatu ikinä viimeisteltyä Children of Bodomin kiireisen aikataulun takia. Sinergyssä vaikuttivat sen olemassaolon aikana muunmuassa Kimberly Goss, Children of Bodomin toisena kitaristina tunnettu Roope Latvala, In Flamesin ja HammerFallin perustajajäseniin kuulunut Jesper Strömblad, Mercyful Fate ja Arch Enemy-yhtyeistä paremmin tunnettu Sharlee D'Angelo, Nightwishin ja Tarotin Marco Hietala, Stratovariuksen Lauri Porra, Kylähullut, To/Die/For, Ajattara-yhtyeissä ja myöhemmin Lordissa vaikuttanut Tonmi Lillman.

### Muita yhtyeitä
Laiho soitti kitaraa ja lauloi vuosina 2004–2007 suomalaisessa punk rock -yhtyeessä Kylähullut. Hän perusti yhtyeen sivuprojektiksi yhdessä Klamydia-yhtyeen laulajan Vesku Jokisen ja Sinergyssä sekä To/Die/Forissa vaikuttaneen rumpali Tonmi Lillmanin kanssa.

1990-luvun loppupuolella hän soitti lyhytaikaisesti Impaled Nazarenessa ja Thy Serpentissä. Laiho jätti Impaled Nazarenen voidakseen keskittyä paremmin Sinergyyn ja Children of Bodomiin. 

Vuonna 2013 Laiho perusti The Local Band -nimisen superyhtyeen yhdessä The 69 Eyesin rumpalin Jussi 69:n kanssa. Ideana oli soittaa heidän lempiyhtyeidensä (kuten Mötley Crüe, Poison, Bon Jovi) kappaleita. Laulajaksi valikoitui Reckless Loven Olli Herman ja bassoon Santa Cruzin Archie Cruz. Yhtye soitti muun muassa Japanissa Saitama Super Arenalla 17 000 ihmisen edessä sekä lämmitteli Hollywood Vampiresia Helsingin Kaisaniemen puistossa. 

### Saavutukset
Laihoa kutsuttiin usein visionääriksi, joka palautti röyhkeyden ja melodisuuden metallimusiikkiin post-grungen ja nu metalin aikaan. Hänen soittotyylinsä ja etenkin soolot saivat vahvasti vaikutteita black metalista, power metalista sekä klassisesta musiikista. 

Laiho sai urallaan maailmanlaajuisesti arvostusta ja suosiota kitaransoittotaidoillaan. AllMusicin mukaan Laiho oli "laajalti kehuttu yhtenä genrensä kovimmista.". Vuonna 2004 *Guitar Worldin* 100 parasta kaikkien aikojen metallikitaristia -arvostelussa Laiho päätyi 96. sijalle.  Myöhemmin *Guitar World* mainitsi Laihon olevan yksi 50 kaikkien aikojen nopeimmista kitaristeista.  Vuonna 2011 *Total Guitar* teki kyselyn kaikkien aikojen parhaimmasta metallikitaristista; mukana oli 20 kitaristia (kuten Zakk Wylde, John Petrucci, Dimebag Darrell sekä Yngwie Malmsteen). Laiho äänestettiin 1. sijalle saaden yli 20 %:ia äänistä. 

## Yksityiselämä
Laiho avioitui vuonna 2002 Sinergyn laulajan Kimberly Gossin kanssa, joka on myös ollut osa-aikaisena kosketinsoittajana Children of Bodomissa ja Dimmu Borgirissa. Pari muutti erilleen vuonna 2004. Laiho asui kuollessaan avoliitossa australialaisen Kelli Wright-Laihon kanssa, joka oli ottanut jo Laihon sukunimenkin yhdistelmänimeensä. He eivät kuitenkaan ehtineet virallisesti avioitua, koska Alexi Laiho ei ollut koskaan virallisesti eronnut Kimberly Gossista.

Laiho asui Helsingissä, mutta välillä myös Los Angelesissa ja myöhemmin osittain Australiassa. Los Angelesissa asuessaan Laiho vieraili Hans Välimäen ''Hansin matkassa'' -ohjelmassa.

## Terveys ja kuolema

Laiholla oli henkilökohtaisia ongelmia, muun muassa nuorempana ahdistus- ja paniikkihäiriöitä. Vuonna 1998 Sinergyn ensilevyn äänitysten aikaan Ruotsissa hän yritti itsemurhaa ottamalla yliannostuksen lääkkeitä. Hänet kuitenkin ehdittiin pelastaa ja hänet lähetettiin Espooseen Jorvin sairaalaan toipumaan. Vuonna 2016 julkaistussa *Error – Mielen häiriöitä* -kirjassa Laiho kertoi kärsivänsä ahdistuneisuushäiriöstä ja kroonisesta unettomuudesta. Laiho oli saanut vapautuksen asevelvollisuudesta.

Laiholla oli pitkään ongelmia alkoholin kanssa. Aloitettuaan ammattimuusikon uran 18-vuotiaana hän käytti alkoholia päivittäin. Alkoholista seurasi vatsahaava ja ruokatorven repeytyminen, joiden vuoksi hän oli useasti sairaalahoidossa. Heinäkuussa 2012 Laiho oli Children of Bodomin kanssa kiertueella Oslossa, kun hänet jouduttiin kuljettamaan sairaalaan kivuliaan vatsahaavan vuoksi. Tämän jälkeen Laiho ymmärsi alkoholisoituneensa, mutta ei halunnut mennä hoitoon. 

Laiho kuoli 29. joulukuuta 2020, ja kuolemasta tiedotettiin julkisuuteen 4. tammikuuta 2021. Laihon lesken Kimberly Gossin mukaan ruumiinavauskertomus kertoi Laihon kuolinsyyksi alkoholin aiheuttaman maksan rasvarappeutumisen ja haiman sidekudostumisen. Laihon elimistössä oli myös särkylääkkeitä, opioideja ja unilääkkeitä. 

Laiho on haudattu Helsinkiin Malmin hautausmaalle. Hauta sijaitsee alueella 00, korttelissa 58, rivissä 2, hautapaikka 19. Hänet haudattiin joulukuussa 2021 ja hauta sai hautakiven elokuussa 2022.

## Sivuprojektit
Laiho esiintyi 7. marraskuuta 2007 ilmestyneellä *[[Guitar Heroes]]* -instrumentaalialbumilla, jolle suomalaiset kitaristit sävelsivät oman taidonnäytteensä.

Laiho teki vuoden 2015 Helsingin juhlaviikoille tilaustyönä kappaleen ”#100guitarsfromhel”, jolla soittaa sata sähkökitaristia.

Laihon viimeinen ennen kuolemaa julkaistu kappale oli tammikuussa 2020 ilmestynyt Pyhimyksen ”Fuck the World”, jonka yhdeksi säveltäjäksi hänet on merkitty. Hän soittaa kappaleessa kitarasoolon.

## Diskografia

**Inearthed**
* *[[Implosion of Heaven]]* (1994, omakustanne)
* *[[Ubiguitous Absence of Remission]]* (1995, omakustanne)
* *Shining* (1996, omakustanne)

**Children of Bodom**
* *[[Something Wild]]* (1997, Spinefarm Records)
* *[[Hatebreeder]]* (1999, Spinefarm Records)
* *[[Tokyo Warhearts]]* (1999, Spinefarm Records)
* *[[Follow the Reaper]]* (2000, Spinefarm Records)
* *[[Hate Crew Deathroll]]* (2003, Spinefarm Records)
* *[[Bestbreeder|Bestbreeder from 1997 to 2000]]* (2003, Toy's Factory) (julkaistu vain Japanissa)
* *[[Are You Dead Yet?]]* (2005, Spinefarm Records)
* *[[Chaos Ridden Years – Stockholm Knockout Live]]* (2006, Spinefarm Records)
* *[[Blooddrunk]]* (2008, Spinefarm Records)
* *[[Skeletons in the Closet (Children of Bodomin albumi)|Skeletons in the Closet]]* (2009, Spinefarm Records)
* *[[Relentless Reckless Forever]]* (2011, Spinefarm Records)
* *[[Holiday at Lake Bodom (15 Years of Wasted Youth)]]* (2012, Spinefarm Records)
* *[[Halo of Blood]]* (2013, Nuclear Blast)
* *[[I Worship Chaos]]* (2015, Nuclear Blast)
* *[[Hexed]]* (2019, Nuclear Blast)
* *[[A Chapter Called Children of Bodom – The Final Show in Helsinki Ice Hall 2019]]* (2023, Spinefarm Records)

**Sinergy**
* *[[Beware the Heavens]]* (1999, Nuclear Blast)
* *[[To Hell and Back]]* (2000, Nuclear Blast)
* *[[Suicide by My Side]]* (2002, Nuclear Blast)

**Kylähullut**
* *Keisarinleikkaus* (EP) (2004, Kråklund Records)
* *[[Turpa täynnä]]* (2005, Kråklund Records)
* *[[Lisää persettä rättipäille]]* (EP) (2007, Kråklund Records)
* *[[Peräaukko sivistyksessä|Peräaukko Sivistyksessä]]* (2007, Kråklund Records)

**Impaled Nazarene**
* *[[Nihil]]* (2000, Osmose Productions)

**Warmen**
* *[[Accept the Fact]]* (2005, Spinefarm Records)
* *[[Japanese Hospitality]]* (2009, Spinefarm Records)
* *[[First of the Five Elements]]* (2014, Spinefarm Records)

**The Local Band**
* *[[Locals Only - Dark Edition]]* (EP) (2015, Sony Music)

**Bodom After Midnight**
* *[[Paint the Sky with Blood|Paint the Sky With Blood]]* (EP) (2021, Napalm Records)

**Vierailut muiden artistien albumeilla**
* 1999: Impaled Nazarenen albumilla *[[Nihil]]*. Laiho soitti tuohon aikaan vakituisesti Impaled Nazarenessa
* 1999: To/Die/Forin singlellä *In the Heat of the Night* (kitarasoolo)
* 2003: Griffinin albumilla *No Holds Barred* kappaleissa "Bleed" ja "The Sentence", jonka videolla Laiho myös esiintyi
* 2003: Northerin albumilla *[[Mirror of Madness]]* kappaleissa "Dead", "Everything is an End" ja "Mirror of Madness" (taustalaulut) sekä "Youth Gone Wild" -coverilla
* 2005: *[[Lauri Porra (albumi)|Lauri Porra]]* -albumilla "Solutions"
* 2005: Warmenin singlessä *Somebody's Watching Me* (laulu)
* 2006: *[[Raskaampaa joulua]]* (kitarasoolot kappaleessa "Petteri Punakuono")
* 2006: Rytmihäiriön albumilla *[[Seitsemän surman siunausliitto]]* kitarasoolot ja laulu kappaleessa "Pyörillä kulkeva kuoleman enkeli"
* 2006: Stoner Kingsin albumilla *Fuck the World* kitarasoolo kappaleessa "Mantric Madness"
* 2007: Annihilatorin albumilla *[[Metal (albumi)|Metal]]* kappaleessa "Downright Dominate"
* 2007: Godsplaguen albumilla *[[H8]]* kappaleessa "Don't Come Back" kitarasoolo
* 2007: *[[Guitar Heroes]]* -albumilla kappaleet "Sioux City Sarsaparilla" ja "12 Donkeys"
* 2007: Painin albumilla *[[Psalms of Extinction]]* kitarasoolo kappaleessa "Just Think Again"
* 2008: Megadethin *Gigantour 08 live* -kiertueen taustalaulaja
* 2009: Saattueen albumilla *[[Vuoroveri]]* kappaleen "Vapahtaja" kitarasoolo
* 2009: Warmenin albumilla *[[Japanese Hospitality]]* laulu kappaleessa "High Heels on Cobblestone"
* 2013: Klamydian albumilla *[[XXV (Klamydian albumi)|XXV]]* kappaleessa "Rakas hullu"
* 2014: Marty Friedmanin albumilla Inferno kappaleessa "Lycantrophe" yhdessä Danko Jonesin kanssa
* 2017: Tuska20 - The Anniversary Song (sinkku)
* 2019: Stoner Kingsin albumilla *Alpha Male* kappaleessa "Down To Zero"
* 2019: Death Angelin albumilla *Humanicide* kitarasoolo kappaleessa "Ghost of Me"
* 2019: Wednesday 13in albumilla *Necrophaze* kappalesssa "Animal (Fuck Like a Beast)" (W.A.S.P. Cover)
* 2020: Pyhimyksen albumilla *[[Mikko (albumi)|Mikko]]* kappaleessa "Fuck the World"
* 2022: Annihilatorin albumilla *Metal II* kappaleessa *Downright Dominate* ja ''Romeo Delight (Van Halen Cover) (postuumi vapauttaminen)

## Lähteet
* 
* Soundi 12/2005
* Soundi.

### Viitteet

## Aiheesta muualla

* Alexi Laiho Ylen Elävässä arkistossa